Απόφαση του Συμβουλίου

της 19ης Μαΐου 2003

για τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση για την προσχώρηση της Τουρκίας

(2003/398/ΕΚ)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 390/2001 του Συμβουλίου, της 26ης Φεβρουαρίου 2001, για την παροχή ενίσχυσης στην Τουρκία στο πλαίσιο της προενταξιακής στρατηγικής, και ιδίως για τη θέσπιση εταιρικής σχέσης προσχώρησης(1), και ιδίως το άρθρο 2,

την πρόταση της Επιτροπής,

Εκτιμώντας τα ακόλουθα:

(1) Το Ευρωπαϊκό Συμβούλιο της Κοπεγχάγης υπενθύμισε την απόφαση που έλαβε το 1999 στο Ελσίνκι, σύμφωνα με την οποία η Τουρκία είναι ένα υποψήφιο κράτος που προορίζεται να προσχωρήσει στην Ένωση με βάση τα ίδια κριτήρια τα οποία ισχύουν για τα λοιπά υποψήφια κράτη. Χαιρετίζει ένθερμα τα σημαντικά βήματα που έχει πραγματοποιήσει η Τουρκία προς την κατεύθυνση της πλήρωσης των κριτηρίων της Κοπεγχάγης, ιδίως μέσω των πρόσφατων δεσμών νομοθετικών μέτρων και των επακόλουθων εκτελεστικών μέτρων που καλύπτουν αρκετές βασικές προτεραιότητες καθοριζόμενες στην εταιρική σχέση προσχώρησης.

(2) Το Συμβούλιο της Κοπεγχάγης αποφάσισε ότι, προκειμένου να βοηθηθεί η Τουρκία στην πορεία της προς την προσχώρηση, θα πρέπει να ενισχυθεί η ενταξιακή στρατηγική για την Τουρκία. Η Επιτροπή εκλήθη να υποβάλει πρόταση αναθεωρημένης εταιρικής σχέσης προσχώρησης.

(3) Ο κανονισμός (ΕΚ) αριθ. 390/2001 προβλέπει ότι, βάσει προτάσεως της Επιτροπής, το Συμβούλιο αποφασίζει, με ειδική πλειοψηφία, τις αρχές, τις προτεραιότητες, τους ενδιάμεσους στόχους και τις προϋποθέσεις που περιέχονται στην εταιρική σχέση προσχώρησης, όπως θα υποβληθεί στην Τουρκία, καθώς και τις σημαντικότερες προσαρμογές της.

(4) Η συνδρομή της Κοινότητας υπόκειται σε ορισμένες βασικές προϋποθέσεις, όπως ιδίως η πρόοδος όσον αφορά την πλήρωση των κριτηρίων της Κοπεγχάγης. Αν δεν πληρούται μια βασική προϋπόθεση, το Συμβούλιο μπορεί, με ειδική πλειοψηφία, μετά από πρόταση της Επιτροπής, να αποφασίσει τη θέσπιση των κατάλληλων μέτρων σχετικά με οποιαδήποτε προενταξιακή συνδρομή.

(5) Το Συμβούλιο Σύνδεσης ΕΚ-Τουρκίας αποφάσισε ότι η εφαρμογή της εταιρικής σχέσης προσχώρησης της Τουρκίας θα παρακολουθείται από τα αρμόδια όργανα της συμφωνίας σύνδεσης.

(6) Η περιοδική έκθεση 2002 της Επιτροπής περιέχει αντικειμενική ανάλυση σχετικά με την προετοιμασία της Τουρκίας για την προσχώρηση και καθορίζει ορισμένους τομείς προτεραιότητας όπου απαιτείται περαιτέρω προσπάθεια.

(7) Προκειμένου να προετοιμασθεί για την προσχώρηση, η Τουρκία πρέπει να καταρτίσει εθνικό πρόγραμμα για την υιοθέτηση του κεκτημένου. Στο πρόγραμμα θα πρέπει να καθορίζεται ένα χρονοδιάγραμμα επίτευξης των προτεραιοτήτων και των ενδιάμεσων στόχων της εταιρικής σχέσης προσχώρησης,

ΑΠΟΦΑΣΙΖΕΙ:

Άρθρο 1

Σύμφωνα με το άρθρο 2 του κανονισμού (ΕΚ) αριθ. 390/2001, οι αρχές, οι προτεραιότητες, οι ενδιάμεσοι στόχοι και οι προϋποθέσεις της εταιρικής σχέσης προσχώρησης της Τουρκίας καθορίζονται στο συνημμένο παράρτημα, το οποίο αποτελεί αναπόσπαστο μέρος της παρούσας απόφασης.

Άρθρο 2

Η εφαρμογή της εταιρικής σχέσης για την προσχώρηση εξετάζεται και παρακολουθείται στο πλαίσιο των οργάνων της συμφωνίας σύνδεσης, καθώς και των αρμόδιων υπηρεσιών του Συμβουλίου, με βάση την περιοδική έκθεση της Επιτροπής προς το Συμβούλιο.

Άρθρο 3

Η παρούσα απόφαση αρχίζει να ισχύει την τρίτη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

Βρυξέλλες, 19 Μαΐου 2003.

Για το Συμβούλιο

Ο Πρόεδρος

Γ. Παπανδρέου

(1) ΕΕ L 58 της 28.2.2001, σ. 1.

ΠΑΡΑΡΤΗΜΑ

ΤΟΥΡΚΙΑ: ΕΤΑΙΡΙΚΗ ΣΧΕΣΗ ΓΙΑ ΤΗΝ ΠΡΟΣΧΩΡΗΣΗ 2003

1. ΕΙΣΑΓΩΓΗ

Κατά τη σύνοδο του Λουξεμβούργου τον Δεκέμβριο του 1997, το Ευρωπαϊκό Συμβούλιο αποφάσισε ότι η εταιρική σχέση για την προσχώρηση αποτελεί τον κύριο άξονα της ενισχυμένης προενταξιακής στρατηγικής, που κινητοποιεί κάθε μορφή συνδρομής προς τα υποψήφια κράτη εντός ενιαίου πλαισίου. Με τον τρόπο αυτό, η Κοινότητα στοχοθετεί τη βοήθειά της προς τις ιδιαίτερες ανάγκες κάθε υποψήφιας χώρας έτσι ώστε να στηρίζει την αντιμετώπιση συγκεκριμένων προβλημάτων ενόψει της προσχώρησης.

Η πρώτη εταιρική σχέση για την Τουρκία αποφασίστηκε τον Μάρτιο του 2001. Στο έγγραφο στρατηγικής της Επιτροπής για τη διεύρυνση, της 9ης Οκτωβρίου 2002, αναφέρεται ότι η Επιτροπή θα προτείνει αναθεωρημένη εταιρική σχέση για την προσχώρηση της Τουρκίας.

2. ΣΤΟΧΟΙ

Σκοπός της εταιρικής σχέσης για την προσχώρηση είναι να καθορίσει σε ένα ενιαίο πλαίσιο τους τομείς προτεραιότητας που απαιτούν περισσότερη προσπάθεια, οι οποίοι καθορίσθηκαν στην περιοδική έκθεση της Επιτροπής για το 2002 σχετικά με την πρόοδο της Τουρκίας για την προσχώρηση, τα δημοσιονομικά μέσα που θα διατεθούν για να βοηθήσουν την Τουρκία να τηρήσει αυτές τις προτεραιότητες και τους όρους που ισχύουν για την παροχή αυτής της βοήθειας. Η εταιρική σχέση για την προσχώρηση παρέχει τη βάση για ορισμένα μέσα πολιτικής που θα χρησιμοποιηθούν για να βοηθηθούν τα υποψήφια κράτη στην προετοιμασία τους για την προσχώρηση. Αναμένεται ότι η Τουρκία, με βάση την αναθεωρημένη εταιρική σχέση για την προσχώρηση, θα εγκρίνει ένα αναθεωρημένο εθνικό πρόγραμμα για την υιοθέτηση του κεκτημένου.

3. ΑΡΧΕΣ

Οι κυριότεροι τομείς προτεραιότητας που έχουν επισημανθεί για κάθε υποψήφιο κράτος αφορούν την ικανότητά του να αναλάβει τις υποχρεώσεις για να ανταποκριθεί στα κριτήρια της Κοπεγχάγης, σύμφωνα με τα οποία η ιδιότητα του μέλους προϋποθέτει:

- η υποψήφια χώρα να έχει επιτύχει θεσμική σταθερότητα που να εγγυάται τη λειτουργία του δημοκρατικού πολιτεύματος, την έννομη τάξη, τα ανθρώπινα δικαιώματα καθώς και το σεβασμό και την προστασία των μειονοτήτων,

- την ύπαρξη και ομαλή λειτουργία της ελεύθερης οικονομίας, καθώς και την ικανότητα αντιμετώπισης των ανταγωνιστικών πιέσεων και των δυνάμεων της αγοράς που υφίστανται στο εσωτερικό της Ένωσης,

- ικανότητα ανάληψης των υποχρεώσεων του πλήρους μέλους, συμπεριλαμβανομένης της τήρησης των κριτηρίων της πολιτικής, οικονομικής και νομισματικής ένωσης.

Κατά τη σύνοδο της Μαδρίτης, το 1995, το Ευρωπαϊκό Συμβούλιο τόνισε την ανάγκη τα υποψήφια κράτη να προσαρμόσουν τις διοικητικές τους δομές προκειμένου να εξασφαλιστεί η αρμονική λειτουργία των κοινοτικών πολιτικών μετά την προσχώρηση και, στη σύνοδο του Λουξεμβούργου, το 1997, τόνισε ότι η μεταφορά του κεκτημένου στο εσωτερικό δίκαιο είναι αναγκαία, αλλά δεν είναι καθαυτή επαρκής· απαιτείται και η εφαρμογή του κεκτημένου στην πράξη. Τα Ευρωπαϊκά Συμβούλια της Φέιρα και του Γκέτεμποργκ, το 2000 και το 2001, αντίστοιχα, επιβεβαίωσαν ότι είναι ζωτικής σημασίας η ικανότητα των υποψηφίων χωρών να εφαρμόσουν και να τηρήσουν το κεκτημένο και πρόσθεσαν ότι για να επιτευχθεί αυτό απαιτούνται σημαντικές προσπάθειες από τις υποψήφιες χώρες προς την κατεύθυνση της ενίσχυσης και της μεταρρύθμισης των διοικητικών και δικαστικών τους δομών.

4. ΠΡΟΤΕΡΑΙΟΤΗΤΕΣ

Οι περιοδικές εκθέσεις της Επιτροπής έχουν τονίσει όχι μόνο την πρόοδο που έχει ήδη σημειωθεί, αλλά και την έκταση των προσπαθειών που πρέπει να συνεχίσουν να καταβάλλουν σε ορισμένους τομείς τα υποψήφια κράτη ώστε να προετοιμαστούν για την προσχώρηση. Η κατάσταση αυτή απαιτεί τον καθορισμό ενδιάμεσων σταδίων όσον αφορά τις προτεραιότητες, καθένα από τα οποία πρέπει να συνοδεύεται από συγκεκριμένους στόχους που πρέπει να καθορισθούν σε συνεργασία με τα υποψήφια κράτη και από την επίτευξη των οποίων θα εξαρτηθεί η έκταση της βοήθειας που θα χορηγηθεί, η πρόοδος των ήδη διεξαγόμενων διαπραγματεύσεων με ορισμένες χώρες και η έναρξη νέων διαπραγματεύσεων με τις υπόλοιπες.

Οι προτεραιότητες στην εταιρική σχέση για την προσχώρηση χωρίζονται σε βραχυπρόθεσμες και μεσοπρόθεσμες. Οι βραχυπρόθεσμες έχουν επιλεγεί με βάση την προοπτική να μπορέσει η Τουρκία να τις εκπληρώσει έως το 2003/04. Οι μεσοπρόθεσμες προτεραιότητες πιστεύεται ότι θα απαιτήσουν περισσότερο από ένα έτος για να ολοκληρωθούν, αν και οι εργασίες πρέπει να προχωρήσουν σημαντικά το 2003/04.

Η εταιρική σχέση για την προσχώρηση καθορίζει τους τομείς προτεραιότητας για την προετοιμασία προσχώρησης της Τουρκίας. Η Τουρκία οφείλει, εντούτοις, να αντιμετωπίσει όλα τα προβλήματα που επισημαίνονται στην περιοδική έκθεση. Η Τουρκία πρέπει, ακόμη, να εκπληρώσει όλες τις δεσμεύσεις για την προσέγγιση των νομοθεσιών και την εφαρμογή του κεκτημένου που απορρέουν από τη συμφωνία σύνδεσης, την τελωνειακή ένωση και τις σχετικές αποφάσεις του Συμβουλίου Σύνδεσης ΕΚ-Τουρκίας, όπως π.χ. για το εμπορικό καθεστώς των γεωργικών προϊόντων. Υπενθυμίζεται ότι η μεταφορά του κεκτημένου στο εσωτερικό δίκαιο δεν είναι καθαυτή επαρκής· πρέπει να διασφαλισθεί επίσης η πραγματική εφαρμογή του στο ίδιο επίπεδο που εφαρμόζεται και στην Ένωση. Σε όλους τους τομείς που απαριθμούνται κατωτέρω, το κεκτημένο πρέπει να εφαρμοστεί αξιόπιστα και αποτελεσματικά.

Με βάση την ανάλυση της περιοδικής έκθεσης της Επιτροπής καθορίστηκαν οι ακόλουθες προτεραιότητες για την Τουρκία.

ΕΝΙΣΧΥΜΕΝΟΣ ΠΟΛΙΤΙΚΟΣ ΔΙΑΛΟΓΟΣ ΚΑΙ ΠΟΛΙΤΙΚΑ ΚΡΙΤΗΡΙΑ

Προτεραιότητες (2003/04)

Σύμφωνα με τα συμπεράσματα του Ελσίνκι και στα πλαίσια του πολιτικού διαλόγου, ενεργός υποστήριξη των προσπαθειών για την επίτευξη συνολικής συμφωνίας για το Κυπριακό, με τη συνέχιση της αποστολής καλών υπηρεσιών και διαπραγματεύσεων του Γενικού Γραμματέα των Ηνωμένων Εθνών και με βάση τις προτάσεις του.

Σύμφωνα με τα συμπεράσματα του Ελσίνκι, στο πλαίσιο του πολιτικού διαλόγου και δυνάμει της αρχής της ειρηνικής επίλυσης των διαφορών που προβλέπει ο Χάρτης των Ηνωμένων Εθνών, η καταβολή κάθε δυνατής προσπάθειας για την επίλυση κάθε εκκρεμούς συνοριακής διαφοράς και άλλων συναφών θεμάτων, όπως αναφέρεται στο σημείο 4 των συμπερασμάτων του Ελσίνκι.

Η κύρωση της διεθνούς σύμβασης για τα αστικά και πολιτικά δικαιώματα και του προαιρετικού πρωτοκόλλου της και της διεθνούς σύμβασης για τα οικονομικά, κοινωνικά και πολιτιστικά δικαιώματα. Η κύρωση του πρωτοκόλλου αριθ. 6 της ευρωπαϊκής σύμβασης για τα ανθρώπινα δικαιώματα. Η συμμόρφωση με την ευρωπαϊκή σύμβαση για την προστασία των ανθρωπίνων δικαιωμάτων και των θεμελιωδών ελευθεριών, και ιδίως με τις αποφάσεις του Ευρωπαϊκού Δικαστηρίου Ανθρωπίνων Δικαιωμάτων (τίτλος ΙΙ της σύμβασης).

Η εφαρμογή μέτρων για την καταπολέμηση των βασανιστηρίων και της κακής μεταχείρισης από όργανα επιβολής του νόμου, σύμφωνα με το άρθρο 3 της ευρωπαϊκής σύμβασης για τα ανθρώπινα δικαιώματα και τις συστάσεις της ευρωπαϊκής επιτροπής για την πρόληψη των βασανιστηρίων. Η θέσπιση πρόσθετων μέτρων για να διασφαλισθεί ότι οι εισαγγελείς διερευνούν έγκαιρα και αποτελεσματικά τις υποθέσεις και ότι τα δικαστήρια επιβάλλουν τις ενδεδειγμένες ποινές σ' αυτούς που καταδικάζονται για καταχρήσεις.

Η διασφάλιση στην πράξη του δικαιώματος των κρατουμένων και φυλακισμένων να μπορούν να συνομιλούν κατ' ιδίαν με τον δικηγόρο τους και να ειδοποιούνται οι συγγενείς τους, μόλις προφυλακισθούν, σύμφωνα με την ευρωπαϊκή σύμβαση για τα δικαιώματα του ανθρώπου.

Η διασφάλιση νομικά και πρακτικά της πλήρους χρήσης των ανθρωπίνων δικαιωμάτων και των θεμελιωδών ελευθεριών κάθε ατόμου χωρίς διάκριση και ανεξάρτητα από τη γλώσσα, τη φυλή, το χρώμα, το φύλο, τα πολιτικά φρονήματα, τη θρησκεία ή τις πεποιθήσεις σύμφωνα με τις διεθνείς και ευρωπαϊκές πράξεις στις οποίες μετέχει η Τουρκία.

Η συνέχιση και εφαρμογή μεταρρυθμίσεων για την ελευθερία έκφρασης, συμπεριλαμβανομένης της ελευθερίας του Τύπου. Η άρση των νομικών περιορισμών σύμφωνα με την ευρωπαϊκή σύμβαση για τα ανθρώπινα δικαιώματα (άρθρα 10, 17 και 18). Η αποκατάσταση των ατόμων που διώχθηκαν ή καταδικάσθηκαν διότι εξέφρασαν τη γνώμη τους με μη βίαιο τρόπο. Η εφαρμογή των νομικών διατάξεων σχετικά με το δικαίωμα να εκδικασθεί εκ νέου μια υπόθεση σύμφωνα με τη σχετική απόφαση του Ευρωπαϊκού Δικαστηρίου Ανθρωπίνων Δικαιωμάτων.

Η συνέχιση και εφαρμογή μεταρρυθμίσεων σχετικών με την ελευθερία του συνεταιρίζεσθαι και του συνέρχεσθαι ειρηνικώς. Η άρση των νομικών περιορισμών, σύμφωνα με την ευρωπαϊκή σύμβαση για τα ανθρώπινα δικαιώματα (άρθρα 11, 17 και 18), ιδίως όσον αφορά τα σωματεία αλλοδαπής και ημεδαπής, καθώς και τα συνδικάτα. Η προώθηση της ανάπτυξης της κοινωνίας των πολιτών.

Η προσαρμογή και η εφαρμογή των διατάξεων σχετικά με την άσκηση της ελευθερίας σκέψης, συνείδησης και θρησκείας των ατόμων και των θρησκευτικών κοινοτήτων, σύμφωνα με το άρθρο 9 της ευρωπαϊκής σύμβασης για τα ανθρώπινα δικαιώματα. Η δημιουργία των προϋποθέσεων για τη λειτουργία αυτών των κοινοτήτων, σύμφωνα με την πρακτική των κρατών μελών της ΕΕ. Αυτό προϋποθέτει τη νομική και δικαστική προστασία των κοινοτήτων, των μελών τους και των περιουσιακών στοιχείων τους, την εκπαίδευση, το διορισμό και την κατάρτιση του κλήρου και την άσκηση του δικαιώματος ιδιοκτησίας σύμφωνα με το πρωτόκολλο αριθ. 1 της ευρωπαϊκής σύμβασης για τα ανθρώπινα δικαιώματα.

Η διασφάλιση της πολιτισμικής ποικιλίας και των πολιτιστικών δικαιωμάτων για όλους τους πολίτες, ανεξαρτήτως καταγωγής. Η διασφάλιση πραγματικής πρόσβασης στις ραδιοφωνικές και τηλεοπτικές εκπομπές και στην εκπαίδευση και σε άλλες γλώσσες εκτός από τα τουρκικά, με την εφαρμογή των υφιστάμενων μέτρων και την άρση των περιορισμών που υπάρχουν ακόμη και εμποδίζουν αυτή την πρόσβαση.

Η προσαρμογή της λειτουργίας του εθνικού συμβουλίου ασφαλείας, ώστε να ευθυγραμμισθεί ο έλεγχος του στρατού εκ μέρους των πολιτικών αρχών προς την πρακτική των κρατών μελών της Ευρωπαϊκής Ένωσης.

Να ενισχυθεί η ανεξαρτησία και η αποτελεσματικότητα της δικαστικής εξουσίας και να προωθηθεί η συνεπής ερμηνεία των νομικών διατάξεων σχετικά με τα ανθρώπινα δικαιώματα και τις θεμελιώδεις ελευθερίες σύμφωνα με την ευρωπαϊκή σύμβαση για τα ανθρώπινα δικαιώματα. Να ληφθούν μέτρα για να διασφαλισθεί ότι τηρείται η υποχρέωση όλων των δικαστικών αρχών να λαμβάνουν υπόψη τη νομολογία του Ευρωπαϊκού Δικαστηρίου Ανθρωπίνων Δικαιωμάτων. Να εναρμονισθεί η λειτουργία των δικαστηρίων κρατικής ασφάλειας με τα ευρωπαϊκά πρότυπα. Να προετοιμασθεί η καθιέρωση ενδιάμεσων εφετείων.

Να συνεχισθεί η εναρμόνιση των συνθηκών στις φυλακές με τα πρότυπα των κρατών μελών της ΕΕ.

Να επεκταθεί η κατάρτιση των οργάνων επιβολής του νόμου στα θέματα των ανθρωπίνων δικαιωμάτων και στις σύγχρονες τεχνικές διερεύνησης των υποθέσεων, ιδίως όσον αφορά την καταπολέμηση των βασανιστηρίων και της κακής μεταχείρισης, ώστε να προλαμβάνονται καταπατήσεις των ανθρωπίνων δικαιωμάτων. Να επεκταθεί η επιμόρφωση των δικαστών και των εισαγγελέων στην εφαρμογή της ευρωπαϊκής σύμβασης για τα ανθρώπινα δικαιώματα και της νομολογίας του Ευρωπαϊκού Δικαστηρίου Ανθρωπίνων Δικαιωμάτων.

Να ενταθούν οι προσπάθειες για τη χάραξη γενικής στρατηγικής για τη μείωση των περιφερειακών ανισοτήτων, και ιδίως για τη βελτίωση της κατάστασης στη νοτιοανατολική Τουρκία, με στόχο την αύξηση των οικονομικών, κοινωνικών και πολιτιστικών ευκαιριών όλων των πολιτών. Στα πλαίσια αυτά, θα πρέπει να υποβοηθηθεί και να επιταχυνθεί ο επαναπατρισμός των εκτοπισμένων στον τόπο αρχικής τους εγκατάστασης.

Βραχυπρόθεσμες προτεραιότητες

Οικονομικά κριτήρια

- Η διασφάλιση της εφαρμογής του τρέχοντος προγράμματος αποπληθωρισμού και διαρθρωτικής μεταρρύθμισης που συμφωνήθηκε με το Διεθνές Νομισματικό Ταμείο (ΔΝΤ) και την Παγκόσμια Τράπεζα, και ιδίως η διασφάλιση του ελέγχου των δημόσιων δαπανών.

- Η συνέχιση της ταχείας εφαρμογής της μεταρρύθμισης του χρηματοοικονομικού τομέα, και ιδίως της εναρμόνισης των κανονισμών για την προληπτική εποπτεία και τη διαφάνεια και της εποπτείας τους με τα διεθνή πρότυπα.

- Να προστατευθεί η ανεξαρτησία των ρυθμιστικών αρχών της αγοράς.

- Η συνέχιση των γεωργικών μεταρρυθμίσεων.

- Η επίσπευση της ιδιωτικοποίησης των κρατικών εταιρειών, αφού ληφθεί υπόψη το κοινωνικό στοιχείο.

- Η συνέχιση της ελευθέρωσης της αγοράς, ιδίως στους τομείς του καπνού και της ζάχαρης.

- Η διευκόλυνση και προώθηση της εισροής άμεσων ξένων επενδύσεων.

- Η ενίσχυση του οικονομικού διαλόγου με την ΕΕ, κυρίως στο πλαίσιο των διαδικασιών προενταξιακής φορολογικής εποπτείας, με έμφαση στα μέτρα που ενδείκνυνται για την επίτευξη μακροοικονομικής σταθερότητας και προβλεψιμότητας, και στην εφαρμογή διαρθρωτικών μεταρρυθμίσεων.

- Η υλοποίηση μέτρων προς αντιμετώπιση του προβλήματος της παραοικονομίας.

Ικανότητα ανάληψης των υποχρεώσεων που απορρέουν από την προσχώρηση

Ελεύθερη κυκλοφορία εμπορευμάτων

- Κατάργηση των τεχνικών και διοικητικών φραγμών στις εμπορικές συναλλαγές. Επιτάχυνση της εναρμόνισης και εφαρμογής των ευρωπαϊκών προτύπων, διασφάλιση πραγματικού ελέγχου της αγοράς και ελεύθερης κυκλοφορίας των εμπορευμάτων σύμφωνα με τη νομοθεσία της εσωτερικής αγοράς.

- Έναρξη εφαρμογής της πιστοποίησης και της διαπίστωσης της συμμόρφωσης και σήμανσης ΕΚ σύμφωνα με τις οδηγίες της νέας και σφαιρικής προσέγγισης· ενίσχυση των υφιστάμενων μηχανισμών επιτήρησης της αγοράς και διαπίστωσης της συμμόρφωσης μέσω εξοπλισμού και κατάρτισης, και δημιουργία συμβατής διοικητικής υποδομής.

- Ολοκλήρωση των εργασιών για την αμοιβαία αναγνώριση και την εναρμόνιση του κεκτημένου στους μη εναρμονισμένους τομείς (άρθρα 28 έως 30 της συνθήκης ΕΚ και σχετικά νομοθετικά μέσα).

- Ανάπτυξη πραγματικής υποδομής στον τομέα της μετρολογίας και αναδιάρθρωση του Τουρκικού Ινστιτούτου Τυποποίησης, ώστε να καταστεί δυνατός ο διαχωρισμός των αρμοδιοτήτων όσον αφορά την τυποποίηση, την πιστοποίηση και την επιτήρηση της αγοράς.

- Συνέχιση των προσπαθειών στον τομέα της ασφάλειας των τροφίμων, καθώς και προοδευτική ευθυγράμμιση με το κεκτημένο στη νομοθεσία περί τροφίμων, επίσης δε δημιουργία ή αναδιάρθρωση θεσμικών δομών, αναλόγως των αναγκών.

- Ολοκλήρωση της εναρμόνισης της νομοθεσίας περί δημοσίων συμβάσεων με το κεκτημένο.

- Αύξηση της ικανότητας της αρχής δημοσίων συμβάσεων να εφαρμόζει και να παρακολουθεί το νέο νόμο για τις δημόσιες συμβάσεις.

Ελευθερία παροχής υπηρεσιών

- Να αρχίσει η αναγνώριση και η άρση των ενδεχόμενων εμποδίων για την εφαρμογή των διατάξεων της συνθήκης ΕΚ όσον αφορά το δικαίωμα εγκατάστασης και την ελευθερία παροχής υπηρεσιών.

- Εναρμόνιση με το κεκτημένο όσον αφορά την παροχή υπηρεσιών στον τομέα της κοινωνίας των πληροφοριών.

- Ολοκλήρωση της νομοθετικής εναρμόνισης στις χρηματοπιστωτικές υπηρεσίες και ενίσχυση των δομών εποπτείας και των αποτελεσμάτων όσον αφορά την επιβολή της νομοθεσίας, συμπεριλαμβανομένης της διατήρησης της ανεξαρτησίας των ρυθμιστικών οργάνων.

- Πλήρης εναρμόνιση με τη νομοθεσία της ΕΕ στον τραπεζικό και ασφαλιστικό τομέα και δημιουργία ασφαλιστικής εποπτεύουσας αρχής.

- Εναρμόνιση της προστασίας των δεδομένων προσωπικού χαρακτήρα με το κεκτημένο.

Ελεύθερη κυκλοφορία κεφαλαίων

- Κατάργηση όλων των περιορισμών που επηρεάζουν τις ξένες επενδύσεις (από την ΕΕ) σε όλους τους οικονομικούς τομείς στην Τουρκία.

Εταιρικό δίκαιο

- Ολοκλήρωση της εναρμόνισης με το κεκτημένο της νομοθεσίας για το εταιρικό δίκαιο και τη λογιστική.

- Ολοκλήρωση της εναρμόνισης με το κεκτημένο της νομοθεσίας για τα δικαιώματα διανοητικής και βιομηχανικής ιδιοκτησίας, συμπεριλαμβανομένης της νομοθεσίας για τα δικαιώματα διανοητικής ιδιοκτησίας για τα φαρμακευτικά προϊόντα και ενίσχυση της καταπολέμησης της άνευ αδείας αναπαραγωγής και παραποίησης έργων.

Ανταγωνισμός

- Εναρμόνιση με το κεκτημένο της νομοθεσίας περί κρατικών ενισχύσεων και σύσταση εθνικής αρχής παρακολούθησης των κρατικών ενισχύσεων, ώστε να διασφαλισθεί πραγματικός έλεγχος των κρατικών ενισχύσεων με βάση τα κριτήρια της ΕΚ.

- Εναρμόνιση της νομοθεσίας για τα μονοπώλια και τις επιχειρήσεις με ειδικά ή αποκλειστικά δικαιώματα, με το κεκτημένο του συγκεκριμένου τομέα.

- Ολοκλήρωση της εναρμόνισης στο παράγωγο δίκαιο στον τομέα της καταπολέμησης των μονοπωλίων.

- Βελτίωση των αποτελεσμάτων όσον αφορά την επιβολή της νομοθεσίας στον τομέα της καταπολέμησης των μονοπωλίων, και ιδίως των κρατικών επιχειρήσεων ή των επιχειρήσεων που έχουν ειδικά ή αποκλειστικά δικαιώματα.

- Μείωση των καθυστερήσεων στην περάτωση της εξέτασης των αιτήσεων που αποτελούν αντικείμενο προσφυγής σχετικά με παραβάσεις στον τομέα του ανταγωνισμού.

Γεωργία

- Ολοκλήρωση της δημιουργίας συστημάτων αναγνώρισης των ζώων, που αποτελούν βασικό στοιχείο του ολοκληρωμένου συστήματος διοίκησης και ελέγχου. Επίσης, έναρξη προπαρασκευαστικών εργασιών για άλλα στοιχεία όπως το σύστημα αναγνώρισης αγροτεμαχίων.

- Χάραξη στρατηγικής για την εφαρμογή της πολιτικής της ΕΚ για την αγροτική ανάπτυξη και τη στρατηγική για τη δασοκομία.

- Θέσπιση ενός νόμου-πλαισίου στον κτηνιατρικό τομέα και παράγωγου δικαίου εναρμονισμένου με το κεκτημένο· ενίσχυση των ανθρώπινου δυναμικού, των τεχνικών πόρων και πληροφοριών των διοικητικών και επιστημονικών φορέων που είναι υπεύθυνοι για τις δοκιμές και τις επιθεωρήσεις· διασφάλιση της επιβολής της νομοθεσίας· αύξηση των προσπαθειών για την εξάλειψη των ασθενειών των ζώων, των προγραμμάτων αντιμετώπισης εκτάκτων αναγκών και της ικανότητας παρακολούθησης.

- Εντοπισμός τοποθεσιών για την ανάπτυξη και λειτουργία ενός συστήματος σταθμών ελέγχου στα σύνορα με τρίτες χώρες συμβατού με εκείνο της ΕΚ.

- Θέσπιση προγράμματος μεταφοράς του κεκτημένου στον κτηνιατρικό και φυτοϋγειονομικό τομέα· ενίσχυση της διοικητικής, επιστημονικής και τεχνικής δομής, για να είναι δυνατή η αποτελεσματική και ουσιαστική εφαρμογή του κεκτημένου στον τομέα της φυτοπροστασίας, ιδίως όσον αφορά τους εργαστηριακούς ελέγχους· ενίσχυση των ρυθμίσεων επιθεώρησης τόσο της εγχώριας παραγωγής και των εισαγωγών φυτών και φυτικών προϊόντων, όσο και των εγκαταστάσεων μεταποίησης τροφίμων.

Αλιεία

- Εναρμόνιση με το κεκτημένο της νομοθεσίας για τη διαχείριση, τον έλεγχο, την εμπορία και τη διαρθρωτική προσαρμογή στον τομέα της αλιείας.

Μεταφορές

- Θέσπιση προγράμματος μεταφοράς και εφαρμογής του κεκτημένου στον τομέα των μεταφορών, συμπεριλαμβανομένων των αεροπορικών μεταφορών.

- Έναρξη εναρμόνισης της νομοθεσίας για τη ναυτική ασφάλεια, και για τις οδικές και σιδηροδρομικές μεταφορές· βελτίωση της ικανότητας εφαρμογής και επιβολής των προτύπων, ιδίως για τη ναυτική ασφάλεια και τις οδικές μεταφορές.

- Θέσπιση, το ταχύτερο δυνατόν, ενός σχεδίου δράσης στον τομέα των θαλάσσιων μεταφορών για τον έλεγχο της κατάταξης των εταιρειών και τη βελτίωση της λειτουργίας του μητρώου πλοίων με τουρκική σημαία. Άμεση βελτίωση των επιδόσεων του τουρκικού στόλου στον τομέα της ναυτικής ασφάλειας βάσει του μνημονίου συνεννόησης του Παρισιού, μέσω θεσπίσεως και εφαρμογής όλων των αναγκαίων μέτρων.

- Ενίσχυση της ναυτικής διοίκησης, ιδίως του κρατικού ελέγχου των σημαιών.

- Θέσπιση προγράμματος για την προσαρμογή των τουρκικών μέσων οδικών μεταφορών στα πρότυπα της ΕΕ.

Φορολογία

- Συνέχιση της εναρμόνισης των ειδικών φόρων κατανάλωσης και του ΦΠΑ, ιδίως όσον αφορά τους εφαρμοζόμενους συντελεστές, την έκταση των απαλλασσόμενων συναλλαγών, το φορολογικό καθεστώς και την κατάργηση των φορολογικών μέτρων που μπορεί να οδηγήσουν σε διακριτική μεταχείριση· διασφάλιση της συμμόρφωσης των μελλοντικών φορολογικών μέτρων προς τις αρχές του κώδικα δεοντολογίας για τη φορολόγηση των επιχειρήσεων.

- Εκσυγχρονισμός και ενίσχυση της φορολογικής διοίκησης με σκοπό τη μεγαλύτερη συμμόρφωση των φορολογουμένων και τη βελτίωση της είσπραξης των φορολογικών εσόδων.

Στατιστικά στοιχεία

- Κύρωση νέου νόμου για τις στατιστικές σύμφωνα με τα πρότυπα της ΕΕ.

- Έγκριση των εκκρεμουσών βασικών ταξινομήσεων (π.χ. NACE, CPA, PRODCOM κ.λπ.) από το SIS και από όλους τους δημόσιους οργανισμούς του τουρκικού στατιστικού συστήματος.

- Πλήρης έγκριση των σχετικών στατιστικών μονάδων (π.χ. KAU, LKAU, κ.λπ.).

- Αναθεώρηση της μεθοδολογίας των εθνικών λογαριασμών για την εφαρμογή του ευρωπαϊκού συστήματος ολοκληρωμένων οικονομικών λογαριασμών (ESA) 95.

- Ενίσχυση της στρατηγικής για την ανάπτυξη των στατιστικών, ιδίως στους επόμενους τομείς: το δημογραφικό και της έρευνας για το εργατικό δυναμικό, των περιφερειακών στατιστικών, των εμπορικών στατιστικών (συμπεριλαμβανομένου του μητρώου επιχειρήσεων), και των στατιστικών της γεωργίας.

- Διασφάλιση της κατάλληλης κατάρτισης του προσωπικού και βελτίωση της διοικητικής ικανότητας.

Απασχόληση και κοινωνικές υποθέσεις

- Θέσπιση ενός προγράμματος μεταφοράς του κεκτημένου στους τομείς του εργατικού δικαίου, της ίσης μεταχείρισης ανδρών και γυναικών, της υγείας και της ασφάλειας στο χώρο εργασίας, της καταπολέμησης των διακρίσεων και της δημόσιας υγείας.

- Ανάπτυξη ετήσιου σχεδίου για τη χρηματοδότηση επενδύσεων, με βάση αντικειμενικές εκτιμήσεις του κόστους εναρμόνισης και των διαθέσιμων δημόσιων και ιδιωτικών πόρων.

- Δημιουργία των προϋποθέσεων για ενεργό και αυτόνομο διμερή και τριμερή κοινωνικό διάλογο, με την κατάργηση των περιοριστικών διατάξεων για τις συνδικαλιστικές δραστηριότητες και με τη διασφάλιση των συνδικαλιστικών δικαιωμάτων.

- Στήριξη των προσπαθειών που καταβάλλουν οι κοινωνικοί εταίροι για την ανάπτυξη των ικανοτήτων, ιδίως ενόψει της μελλοντικής συμμετοχής τους στην επεξεργασία και εφαρμογή της πολιτικής για την απασχόληση και της κοινωνικής πολιτικής της ΕΕ, ιδίως μέσω αυτόνομου κοινωνικού διαλόγου.

- Συνέχιση των προσπαθειών για την καταπολέμηση της εργασίας ανηλίκων.

- Αναθεώρηση της θεσμικής ικανότητας όλων των φορέων που συμμετέχουν στη μεταφορά του κεκτημένου σ' αυτό τον τομέα.

Ενέργεια

- Χάραξη προγράμματος για την υιοθέτηση του κεκτημένου στον τομέα της ενέργειας, ιδίως όσον αφορά θέματα άλλα από την εσωτερική ενεργειακή αγορά.

- Διασφάλιση της ανεξαρτησίας και της πραγματικής λειτουργίας της ρυθμιστικής αρχής στους τομείς της ηλεκτρικής ενέργειας και του φυσικού αερίου· χορήγηση σ' αυτή την αρχή των μέσων για την πραγματική άσκηση των καθηκόντων της.

- Διασφάλιση της εδραίωσης ανταγωνιστικής εσωτερικής ενεργειακής αγοράς, σύμφωνα με τις οδηγίες για την ηλεκτρική ενέργεια και το φυσικό αέριο.

- Διασφάλιση της περαιτέρω εναρμόνισης με το κεκτημένο στον τομέα της ενεργειακής απόδοσης και ενίσχυση της εφαρμογής των πρακτικών για τη διατήρηση της ενέργειας.

- Σχεδιασμός και εφαρμογή προγράμματος για την μείωση της ενεργειακής έντασης της τουρκικής οικονομίας και την αύξηση της χρήσης ανανεώσιμων πηγών ενέργειας.

Βιομηχανική πολιτική

- Ανάπτυξη και εφαρμογή στρατηγικής για την προώθηση των ξένων επενδύσεων στην Τουρκία.

Μικρές και μεσαίες επιχειρήσεις

- Ανάπτυξη και εφαρμογή εθνικής στρατηγικής για τις μικρές και μεσαίες επιχειρήσεις (ΜΜΕ) σύμφωνα με τον ευρωπαϊκό χάρτη για τις μικρές επιχειρήσεις και το πολυετές πρόγραμμα για τις επιχειρήσεις και το επιχειρηματικό πνεύμα. Σ' αυτή τη στρατηγική θα πρέπει να περιληφθεί και η βελτίωση του επιχειρηματικού κλίματος για τις ΜΜΕ, ιδίως όσον αφορά την πρόσβαση στη χρηματοδότηση,

- Εναρμόνιση του ορισμού των ΜΜΕ με τον ορισμό της ΕΕ.

Εκπαίδευση, κατάρτιση και νεολαία

- Να ληφθούν τα κατάλληλα μέτρα για τη δημιουργία ενός φορέα που θα μπορεί να εκτελεί τα καθήκοντα εθνικής υπηρεσίας, καθώς και όλων των απαραίτητων μηχανισμών για την εφαρμογή και τη χρηστή δημοσιονομική διαχείριση των προγραμμάτων Sοcrates, Leonardo da Vinci και Νεολαία.

Τηλεπικοινωνίες και τεχνολογίες των πληροφοριών

- Θέσπιση κανονισμών στους τομείς των μισθωμένων γραμμών, της προστασίας των δεδομένων στις ηλεκτρονικές επικοινωνίες, της διασύνδεσης και των καθολικών υπηρεσιών, της επιλογής φορέα και της φορητότητας των αριθμών.

- Διασφάλιση της αποτελεσματικής εφαρμογής της νομοθεσίας για τις τιμές και τη χορήγηση αδειών.

- Κατάρτιση χρονοδιαγράμματος μεταφοράς του νέου κεκτημένου 2002.

- Ενίσχυση της δημιουργίας ικανοτήτων και των αρμοδιοτήτων της ρυθμιστικής αρχής.

- Έναρξη της εναρμόνισης με το κεκτημένο στις ταχυδρομικές υπηρεσίες.

Πολιτική στον πολιτιστικό και οπτικοακουστικό τομέα

- Έναρξη εναρμόνισης της νομοθεσίας για την πολιτική στον οπτικοακουστικό τομέα, ιδίως όσον αφορά την οδηγία "τηλεόραση χωρίς σύνορα" και διασφάλιση πραγματικής, προβλέψιμης και διαφανούς εφαρμογής του νέου κανονιστικού πλαισίου.

Περιφερειακή πολιτική και συντονισμός των διαρθρωτικών μέσων

- Έναρξη της χάραξης εθνικής πολιτικής για την οικονομική και κοινωνική συνοχή με σκοπό τη μείωση των περιφερειακών ανισοτήτων μέσω εθνικού αναπτυξιακού σχεδίου, και κατάρτιση περιφερειακών αναπτυξιακών σχεδίων σε επίπεδο ΝUTS 2.

- Θέσπιση νομοθετικού πλαισίου που θα διευκόλυνε την εφαρμογή του κεκτημένου σ' αυτό το κεφάλαιο.

- Καθιέρωση πολυετών δημοσιονομικών διαδικασιών που θα προβλέπουν κριτήρια προτεραιότητας για τις δημόσιες επενδύσεις στις περιφέρειες.

- Ενίσχυση των διοικητικών διαρθρώσεων για τη διαχείριση της περιφερειακής ανάπτυξης.

Περιβάλλον

- Θέσπιση προγράμματος μεταφοράς του κεκτημένου.

- Κατάρτιση προγράμματος για τη χρηματοδότηση των επενδύσεων, με βάση την εκτίμηση του κόστους της εναρμόνισης και αντικειμενική αξιολόγηση των χρηματοδοτικών πόρων του δημόσιου και ιδιωτικού τομέα.

- Έναρξη μεταφοράς και εφαρμογής του κεκτημένου όσον αφορά τη νομοθεσία πλαίσιο, τις διεθνείς περιβαλλοντικές συμφωνίες, τη νομοθεσία για την προστασία της φύσης, την ποιότητα των υδάτων, την ολοκληρωμένη πρόληψη και τον έλεγχο της ρύπανσης και τη διαχείριση των αποβλήτων.

- Εφαρμογή και έλεγχος εφαρμογής της οδηγίας για την εκτίμηση των περιβαλλοντικών επιπτώσεων.

- Συνέχιση της ανάπτυξης της διασυνοριακής συνεργασίας στον τομέα των υδάτων, σε ευθυγράμμιση με την οδηγία πλαίσιο για τα ύδατα και τις διεθνείς συμφωνίες στις οποίες έχει προσχωρήσει η ΕΚ.

Προστασία των καταναλωτών και της υγείας

- Συνέχιση της εναρμόνισης της νομοθεσίας με το κεκτημένο και δημιουργία υποδομής για την αποτελεσματική εφαρμογή της, ιδίως όσον αφορά την εποπτεία της αγοράς.

- Συνέχιση της δημιουργίας συστημάτων για την ανακοίνωση των επικίνδυνων προϊόντων σε εθνικό επίπεδο και χρησιμοποίηση των δυνατοτήτων ανταλλαγής αυτών των πληροφοριών σε διεθνές επίπεδο μέσω του Trapex ή άλλων σχετικών συστημάτων.

Συνεργασία στον τομέα της δικαιοσύνης και των εσωτερικών υποθέσεων

- Εντατικοποίηση των ενεργειών για την καταπολέμηση της παράνομης μετανάστευσης· διαπραγμάτευση και σύναψη, το ταχύτερο δυνατόν, συμφωνίας επανεισδοχής με την Ευρωπαϊκή Κοινότητα.

- Συνέχιση της εντατικοποίησης των ενεργειών για την καταπολέμηση του οργανωμένου εγκλήματος, των ναρκωτικών, της εμπορίας ανθρώπων, της απάτης, της διαφθοράς και της νομιμοποίησης εσόδων από παράνομες δραστηριότητες, κυρίως με την εναρμόνιση της νομοθεσίας, τη βελτίωση της διοικητικής ικανότητας και την ενισχυμένη συνεργασία μεταξύ των διαφόρων οργάνων επιβολής του νόμου, σύμφωνα με τα πρότυπα της ΕΕ.

- Περαιτέρω ανάπτυξη και ενίσχυση όλων των σχετικών θεσμών, προκειμένου να διασφαλισθεί κυρίως η ευθύνη της αστυνομίας. Βελτίωση της συνεργασίας μεταξύ όλων των οργάνων επιβολής του νόμου, συμπεριλαμβανομένου του δικαστικού σώματος.

- Βελτίωση της ικανότητας της δημόσιας διοίκησης να δημιουργήσει αποτελεσματικό σύστημα διαχείρισης των συνόρων, καθώς και της ανίχνευσης πλαστών και παραποιημένων εγγράφων, σύμφωνα με το κεκτημένο και τις καλύτερες πρακτικές, με σκοπό την πρόληψη και την καταπολέμηση της παράνομης μετανάστευσης.

- Ενίσχυση των προσπαθειών για την κατάρτιση προγραμμάτων ενημέρωσης και ευαισθητοποίησης σχετικά με τη νομοθεσία και τις καλύτερες πρακτικές στην Ευρωπαϊκή Ένωση στον τομέα της δικαιοσύνης και των εσωτερικών υποθέσεων (ΔΕΥ).

Τελωνειακή ένωση

- Εναρμόνιση της νομοθεσίας για τις ελεύθερες ζώνες και εφαρμογή του νέου τελωνειακού κώδικα και των διατάξεων εφαρμογής του.

- Ενίσχυση της διοικητικής και επιχειρησιακής ικανότητας της τελωνειακής διοίκησης.

- Διασφάλιση πλήρους διοικητικής συνεργασίας για τη συμμόρφωση με το κεκτημένο και τις διατάξεις της απόφασης αριθ. 1/95, κυρίως κατά τις έρευνες για την καταπολέμηση της απάτης.

- Προσαρμογή των κρατικών μονοπωλίων εμπορικού χαρακτήρα, ιδίως όσον αφορά τα οινοπνευματώδη, για να διασφαλισθεί η μη διακριτική μεταχείριση των προϊόντων κατά τις εμπορικές συναλλαγές μεταξύ της Τουρκίας και των κρατών μελών της ΕΕ.

- Να αρχίσει νέος γύρος διαπραγματεύσεων για τις υπηρεσίες και τις δημόσιες συμβάσεις.

- Παράλληλα με την εναρμόνιση της εμπορικής πολιτικής με εκείνη της Κοινότητας, να εναρμονισθούν και οι κανόνες καταγωγής με εκείνους των προτιμησιακών καθεστώτων της ΕΚ, συμπεριλαμβανομένου του ΣΓΠ.

Εξωτερικές σχέσεις

- Ολοκλήρωση της εναρμόνισης με την κοινή εμπορική πολιτική της ΕΚ, χάρη στην εναρμόνιση με τα προτιμησιακά καθεστώτα της ΕΚ, συμπεριλαμβανομένου του ΣΓΠ.

- Συνέχιση των προσπαθειών για τη σύναψη συμφωνιών ελεύθερων συναλλαγών με τρίτες χώρες, όπως προβλέπεται στην απόφαση για την τελωνειακή ένωση.

Δημοσιονομικός έλεγχος

- Θέσπιση νομοθεσίας για τον εσωτερικό δημοσιονομικό έλεγχο σύμφωνα με την πρακτική της ΕΕ και τα διεθνώς αναγνωρισμένα πρότυπα δημοσιονομικού και λογιστικού ελέγχου και διασφάλιση της πραγματικής εφαρμογής της.

- Ενίσχυση της διοικητικής ικανότητας για την εξέταση των παρατυπιών και των περιπτώσεων στις οποίες υπάρχουν υπόνοιες για απάτη σχετικά με την προενταξιακή βοήθεια, συμπεριλαμβανομένης της γνωστοποίησης των παρατυπιών στην Επιτροπή.

Χρηματοοικονομικές και δημοσιονομικές διατάξεις

- Να δημιουργηθεί αποκεντρωμένο σύστημα εφαρμογής για τη διαχείριση των κοινοτικών προενταξιακών κονδυλίων.

- Να εφαρμοσθεί, για τον προϋπολογισμό του 2004, η νέα διάρθρωση του δημοσιονομικού κώδικα που δημοσιεύθηκε από το Υπουργείο Οικονομικών σε όλους τους δημόσιους φορείς, που περιλαμβάνει τα κονδύλια του προϋπολογισμού, εκτός προϋπολογισμού και τα ανανεώσιμα κονδύλια.

Μεσοπρόθεσμες προτεραιότητες

Οικονομικά κριτήρια

- Ολοκλήρωση της διαδικασίας ιδιωτικοποίησης.

- Ολοκλήρωση της μεταρρύθμισης του δημοσιονομικού τομέα και συνέχιση της μεταρρύθμισης του γεωργικού τομέα.

- Διασφάλιση της βιωσιμότητας του συνταξιοδοτικού συστήματος και του συστήματος κοινωνικής ασφάλειας.

- Διασφάλιση της βελτίωσης του γενικού επιπέδου εκπαίδευσης και υγείας, με ιδιαίτερη προσοχή στη νέα γενιά και στις μειονεκτούσες περιφέρειες.

Ικανότητα ανάληψης των υποχρεώσεων που απορρέουν από την προσχώρηση

Ελεύθερη κυκλοφορία εμπορευμάτων

- Να ολοκληρωθεί η εναρμόνιση με το κεκτημένο· να ολοκληρωθεί η ενίσχυση της υφιστάμενων διαρθρώσεων πιστοποίησης, επιτήρησης των αγορών και διαπίστωσης της συμμόρφωσης.

- Να διασφαλισθεί η ορθή λειτουργία της αρχής δημοσίων συμβάσεων.

- Να διασφαλισθεί η αποτελεσματική εφαρμογή και ο έλεγχος του καθεστώτος για τις δημόσιες συμβάσεις σύμφωνα με το κεκτημένο.

Ελεύθερη κυκλοφορία προσώπων

- Ολοκλήρωση της εναρμόνισης με το κεκτημένο όσον αφορά την αναγνώριση των επαγγελματικών τίτλων.

Ελεύθερη κυκλοφορία κεφαλαίων

- Κατάργηση όλων των περιορισμών που αντιμετωπίζουν οι πολίτες της ΕΕ και τα νομικά πρόσωπα για την απόκτηση ακίνητης περιουσίας στην Τουρκία.

Ελευθερία παροχής υπηρεσιών

- Να ολοκληρωθεί και να εφαρμοσθεί εναρμονισμένη νομοθεσία σ' αυτό τον τομέα και να αρθούν όλα τα εμπόδια στο δικαίωμα εγκατάστασης και ελευθερίας παροχής υπηρεσιών.

- Να διασφαλισθεί αποτελεσματική εφαρμογή της νομοθεσίας για την προστασία δεδομένων προσωπικού χαρακτήρα.

Εταιρικό δίκαιο

- Να διασφαλισθεί η πραγματική εφαρμογή της εναρμονισμένης νομοθεσίας περί πνευματικής και βιομηχανικής ιδιοκτησίας, με την ενίσχυση των δομών και μηχανισμών επιβολής της νομοθεσίας, συμπεριλαμβανομένου του δικαστικού συστήματος.

Γεωργία

- Να ολοκληρωθεί η δημιουργία του ολοκληρωμένου συστήματος διαχείρισης και ελέγχου.

- Να δημιουργηθούν οι απαιτούμενες διοικητικές δομές για την εφαρμογή της πολιτικής της ΕΚ για την αγροτική ανάπτυξη και της στρατηγικής για τη δασοκομία.

- Να θεσπισθούν η νομική βάση, οι διοικητικές δομές και οι μηχανισμοί εφαρμογής για τη δημιουργία κοινών οργανώσεων αγοράς και την αποτελεσματική παρακολούθηση των γεωργικών αγορών.

- Να υποβληθεί σχέδιο και χρονοδιάγραμμα για την αναβάθμιση του συστήματος των σταθμών ελέγχου στα σύνορα με τρίτες χώρες σύμφωνα με το κεκτημένο.

- Να αναδιοργανωθεί και να ενισχυθεί το σύστημα ασφάλειας και ελέγχου των τροφίμων και να αναβαθμισθούν οι ανθρώπινοι, τεχνικοί και χρηματοδοτικοί πόροι ώστε να διασφαλισθεί ότι συμφωνούν με τις κοινοτικές προδιαγραφές για την ασφάλεια των τροφίμων.

- Να καταρτισθεί σχέδιο αναβάθμισης με χρονοδιάγραμμα για τον εκσυγχρονισμό των εγκαταστάσεων μεταποίησης τροφίμων, ώστε να πληρούν τις προδιαγραφές υγιεινής και δημόσιας υγείας της ΕΚ, και να συνεχισθεί η δημιουργία εγκαταστάσεων δοκιμών και διάγνωσης.

Αλιεία

- Να αναδιοργανωθεί και να ενισχυθεί η θεσμική ικανότητα της διαχείρισης της αλιείας· να εναρμονισθούν με το κεκτημένο οι πρακτικές για τη διαχείριση, τον έλεγχο, την εμπορία και τη διαρθρωτική προσαρμογή στον τομέα της αλιείας· να δημιουργηθεί και να εφαρμοσθεί ηλεκτρονική νηολόγηση των αλιευτικών πλοίων και σύστημα στατιστικών πληροφοριών σύμφωνα με το κεκτημένο.

Μεταφορές

- Ολοκλήρωση της εναρμόνισης της νομοθεσίας για τις οδικές μεταφορές (πρόσβαση στην αγορά, οδική ασφάλεια και κοινωνικοί, φορολογικοί και τεχνικοί κανόνες), τις σιδηροδρομικές και τις αεροπορικές μεταφορές (ειδικότερα ασφάλεια πτήσεων και έλεγχος εναέριας κυκλοφορίας).

- Αποτελεσματική εφαρμογή και έλεγχος εφαρμογής της νομοθεσίας των μεταφορών, ιδίως για τη θαλάσσια ασφάλεια, τις οδικές και αεροπορικές μεταφορές.

- Ολοκλήρωση της ευθυγράμμισης προς το κεκτημένο της ναυτιλιακής νομοθεσίας της ΕΕ στους τομείς της ασφαλείας και στους εκτός ασφαλείας τομείς· βελτίωση της απόδοσης των αρχών ναυτικής ασφαλείας, καταρχήν ως Κράτος σημαίας και εν συνεχεία ως Κράτος λιμένος, και διασφάλιση της ανεξαρτησίας τους.

- Εφαρμογή προγράμματος για την προσαρμογή των τουρκικών μέσων μεταφοράς, ιδίως θαλάσσιας και οδικής μεταφοράς στους τεχνικούς κανόνες της ΕΚ.

- Υιοθέτηση προγράμματος για τον καθορισμό των βασικών αναγκών υποδομής στον τομέα των μεταφορών στην Τουρκία και των σχετικών έργων του δικτύου μεταφορών, σύμφωνα με τις κατευθυντήριες γραμμές της Ευρωπαϊκής Κοινότητας για το διευρωπαϊκό δίκτυο μεταφορών.

Φορολογία

- Να συνεχισθεί η εναρμόνιση με το κεκτημένο της ΕΕ της εθνικής φορολογικής νομοθεσίας, ιδίως όσον αφορά τον ΦΠΑ και τους ειδικούς φόρους κατανάλωσης.

- Να συνεχισθεί η ενίσχυση και ο εκσυγχρονισμός της φορολογικής διοίκησης, ώστε να αυξηθεί η συμμόρφωση των φορολογουμένων προς τη νομοθεσία και να βελτιωθεί η είσπραξη των φορολογικών εσόδων.

Οικονομική και Νομισματική Ένωση

- Εναρμόνιση της νομοθεσίας με τις διατάξεις του κεκτημένου όσον αφορά την ανεξαρτησία της κεντρικής τράπεζας, την απαγόρευση παροχής προνομιακής πρόσβασης των αρχών του δημόσιου τομέα στα χρηματοπιστωτικά ιδρύματα και την απαγόρευση της άμεσης χρηματοδότησης του δημόσιου τομέα.

- Πλήρης εναρμόνιση των κρατικών οικονομικών στατιστικών με τις απαιτήσεις του ευρωπαϊκού συστήματος ολοκληρωμένων οικονομικών λογαριασμών (ΕSA) 95.

Στατιστικά στοιχεία

- Εναρμόνιση του μητρώου των επιχειρήσεων με τα πρότυπα της ΕΕ.

- Συνέχιση της εναρμόνισης με το κεκτημένο των μακροοικονομικών στατιστικών, ιδίως όσον αφορά τις εκτιμήσεις του ΑΕγχΠ, τους εναρμονισμένους δείκτες τιμών καταναλωτή, τους βραχυπρόθεσμους δείκτες, το ισοζύγιο πληρωμών, τις κοινωνικές στατιστικές.

Απασχόληση και κοινωνικές υποθέσεις

- Μεταφορά στο εθνικό δίκαιο και εφαρμογή της νομοθεσίας της Ευρωπαϊκής Ένωσης για το εργατικό δίκαιο, την ίση μεταχείριση ανδρών και γυναικών, την υγεία και την ασφάλεια στο χώρο εργασίας, τη δημόσια υγεία, συμπεριλαμβανομένου του συστήματος εποπτείας και ελέγχου των μεταδοτικών ασθενειών και της καταπολέμησης των διακρίσεων· ενίσχυση των σχετικών διοικητικών δομών και δομών επιβολής της νομοθεσίας, συμπεριλαμβανομένων των επιθεωρήσεων εργασίας.

- Θέσπιση μέτρων για τη βελτίωση της ποιότητας της υγειονομικής περίθαλψης και της πρόσβασης σ' αυτή, καθώς και της κατάστασης της υγείας του πληθυσμού.

- Διασφάλιση της αποτελεσματικής εφαρμογής της κοινωνικής πολιτικής και του κεκτημένου στον τομέα της απασχόλησης.

- Κατάρτιση εθνικής στρατηγικής για την απασχόληση ενόψει της προσεχούς συμμετοχής στην ευρωπαϊκή στρατηγική για την απασχόληση, κυρίως με την κατάρτιση και εφαρμογή κοινής μελέτης της πολιτικής για την απασχόληση, και ανάπτυξη της ικανότητας παρακολούθησης της αγοράς εργασίας και των κοινωνικών εξελίξεων.

- Χάραξη εθνικής στρατηγικής για την κοινωνική ένταξη, και συγκέντρωση στοιχείων, σύμφωνα με την πρακτική της ΕΕ.

- Περαιτέρω ενίσχυση της κοινωνικής προστασίας, ιδίως με την εδραίωση της μεταρρύθμισης του συστήματος κοινωνικής ασφάλειας και συνταξιοδότησης, ώστε να καταστεί οικονομικά βιώσιμο, και ταυτόχρονη ενίσχυση του δικτύου κοινωνικής προστασίας.

Ενέργεια

- Αναδιάρθρωση των επιχειρήσεων παραγωγής ενέργειας και άνοιγμα των αγορών ενέργειας σύμφωνα με το κεκτημένο· περαιτέρω ενίσχυση των διοικητικών και κανονιστικών δομών.

- Άρση των περιορισμών στο διασυνοριακó εμπόριο ενεργειακών υλών.

- Ολοκλήρωση της εναρμόνισης της εθνικής νομοθεσίας με το κεκτημένο.

- Προώθηση της εφαρμογής στην Τουρκία προγραμμάτων που αναφέρονται ως προγράμματα κοινού ενδιαφέροντος στις κατευθυντήριες γραμμές της Ευρωπαϊκής Κοινότητας για το διευρωπαϊκό δίκτυο μεταφορών.

Μικρές και μεσαίες επιχειρήσεις

- Συνέχιση της απλούστευσης του επιχειρηματικού περιβάλλοντος για τις ΜΜΕ.

Τηλεπικοινωνίες και τεχνολογίες των πληροφοριών

- Προετοιμασία της πλήρους ελευθέρωσης των αγορών.

- Ολοκλήρωση της μεταφοράς του κεκτημένου.

- Υιοθέτηση σφαιρικής πολιτικής για την ανάπτυξη του τομέα των ηλεκτρονικών επικοινωνιών.

Πολιτική στον πολιτιστικό και οπτικοακουστικό τομέα

- Ολοκλήρωση της εναρμόνισης της νομοθεσίας στον οπτικοακουστικό τομέα και ενίσχυση των δυνατοτήτων της ανεξάρτητης κανονιστικής αρχής τηλεόρασης/ραδιοφώνου.

Περιφερειακή πολιτική και συντονισμός των διαρθρωτικών μέσων

- Σύσταση περιφερειακών γραφείων σε επίπεδο ΝUTS 2 για να εφαρμοσθούν τα περιφερειακά αναπτυξιακά σχέδια.

Περιβάλλον

- Ολοκλήρωση της μεταφοράς του κεκτημένου και ενίσχυση της θεσμικής, διοικητικής και εποπτικής ικανότητας, ώστε να διασφαλίζεται η προστασία του περιβάλλοντος, αλλά και η συγκέντρωση στοιχείων.

- Ένταξη των αρχών της αειφόρου ανάπτυξης στον καθορισμό και την εφαρμογή όλων των άλλων τομεακών πολιτικών.

Προστασία των καταναλωτών και της υγείας

- Να ολοκληρωθεί η εναρμόνιση της νομοθεσίας με το κεκτημένο.

- Να βελτιωθεί η ενημέρωση των καταναλωτών και των παραγωγών σχετικά με τις νέες διατάξεις και να ενισχυθούν οι οργανώσεις των καταναλωτών.

Τελωνειακή ένωση

- Να ολοκληρωθεί η εναρμόνιση της νομοθεσίας ιδίως για τις ελεύθερες ζώνες, τα αγαθά και τις τεχνολογίες διπλής χρήσης, τις πρόδρομες ουσίες και τα εμπορεύματα παραποίησης/απομίμησης και τα αναπαραχθέντα χωρίς άδεια (πειρατικά).

- Να διασφαλισθεί η διασυνδεσιμότητα των συστημάτων πληροφορικής με τα αντίστοιχα συστήματα της Κοινότητας (εγκατάσταση του CCN/CSI, απαραίτητη ανάπτυξη του ΝCTS, σύστημα διαχείρισης του ολοκληρωμένου δασμολογίου).

Δικαιοσύνη και εσωτερικές υποθέσεις

- Να ενισχυθούν οι προσπάθειες για την κατάρτιση βιώσιμων προγραμμάτων επιμόρφωσης σχετικά με το κεκτημένο και την εφαρμογή του στον τομέα της ΔΕΥ, και για την αύξηση της διοικητικής ικανότητας και τη βελτίωση του συντονισμού μεταξύ των φορέων.

- Να συνεχισθεί η ανάπτυξη του συστήματος δικαστικής συνδρομής, ώστε να εξασφαλισθεί η πρόσβαση στη δικαιοσύνη για όλους.

- Να υιοθετηθεί το κεκτημένο για την εφαρμογή του νομοθεσίας στον τομέα της προστασίας των δεδομένων και της ανταλλαγής δεδομένων προσωπικού χαρακτήρα, να δημιουργηθεί η θεσμική ικανότητα για την εφαρμογή του, κυρίως με τη δημιουργία ανεξάρτητης εποπτεύουσας αρχής, ώστε να είναι δυνατή η πλήρης συμμετοχή στο σύστημα πληροφοριών Σένγκεν και στην Ευρωπόλ.

- Να συνεχισθεί η εναρμόνιση με το κεκτημένο της νομοθεσίας και πρακτικής για τις θεωρήσεις.

- Να υιοθετηθούν και να εφαρμοσθούν το κεκτημένο και οι καλύτερες πρακτικές της Ευρωπαϊκής Ένωσης για τη μετανάστευση (εισδοχή, επανεισδοχή, απομάκρυνση), ούτως ώστε να προλαμβάνεται η παράνομη μετανάστευση.

- Να συνεχισθεί η εναρμόνιση με το κεκτημένο και με τις καλύτερες πρακτικές όσον αφορά τη διαχείριση των συνόρων, ώστε να μπορεί να εφαρμοσθεί πλήρως το κεκτημένο Σένγκεν.

- Να αρχίσει η εναρμόνιση του κεκτημένου στον τομέα του ασύλου, και να αρθεί η γεωγραφική επιφύλαξη που είχε διατυπωθεί σχετικά με τη σύμβαση της Γενεύης του 1951· να ενισχυθεί το σύστημα για την υποβολή και την έκδοση απόφασης όσον αφορά τις αιτήσεις ασύλου· να δημιουργηθούν εγκαταστάσεις για τη στέγαση και την κοινωνική στήριξη των αιτούντων άσυλο και των προσφύγων.

- Να υιοθετηθεί και να εφαρμοσθεί το κεκτημένο στους τομείς της προστασίας του ευρώ και των οικονομικών συμφερόντων των Κοινοτήτων βάσει του ποινικού δικαίου, της διαφθοράς, της καταπολέμησης των ναρκωτικών, του οργανωμένου εγκλήματος, της νομιμοποίησης εσόδων από παράνομες δραστηριότητες και της δικαστικής συνεργασίας στις ποινικές και αστικές υποθέσεις· να αυξηθεί περισσότερο η διοικητική ικανότητα, η συνεργασία μεταξύ των διαφόρων αρχών επιβολής του νόμου, και να ενισχυθεί η διεθνής συνεργασία σ' αυτούς τους τομείς.

- Να αναπτυχθεί και να αρχίσει η εφαρμογή εθνικής στρατηγικής για την καταπολέμηση των ναρκωτικών σύμφωνα με τη στρατηγική και το σχέδιο δράσης της ΕΕ σ' αυτό τον τομέα.

Δημοσιονομικός έλεγχος

- Να προετοιμασθεί η δημιουργία ανεξάρτητης υπηρεσίας για την καταπολέμηση της απάτης υπεύθυνης για το συντονισμό όλων των νομοθετικών, διοικητικών και επιχειρησιακών πτυχών της προστασίας των οικονομικών συμφερόντων των Κοινοτήτων.

- Να θεσπισθεί νέα νομοθεσία για τη μεταρρύθμιση του εξωτερικού λογιστικού ελέγχου σύμφωνα με τους κανόνες του ΙΝTOSAI, για τη διασφάλιση της ανεξαρτησίας του ελεγκτικού συνεδρίου, την κατάργηση των εκ των προτέρων ελέγχων του τουρκικού ελεγκτικού συνεδρίου και για τη δημιουργία μηχανισμών λογιστικού ελέγχου που βασίζονται στα συστήματα και στα αποτελέσματα.

Χρηματοοικονομικές και δημοσιονομικές διατάξεις

- Να ενισχυθεί η διοικητική ικανότητα για την είσπραξη του ΦΠΑ και των δασμών και να θεσπισθούν αποτελεσματικά μέσα για την καταπολέμηση της απάτης.

- Να συσταθεί μονάδα συντονισμού υπεύθυνη για τις διοικητικές προετοιμασίες του συστήματος ιδίων πόρων.

5. ΠΡΟΓΡΑΜΜΑΤΙΣΜΟΣ

Η χρηματοδοτική βοήθεια για τις προτεραιότητες που καθορίζονται στην εταιρική σχέση για την προσχώρηση θα χορηγείται με ετήσιες αποφάσεις χρηματοδότησης που λαμβάνει η Επιτροπή, σύμφωνα με τη διαδικασία που προβλέπεται στο άρθρο 8 του κανονισμού (ΕΚ) αριθ. 2500/2001 του Συμβουλίου για την παροχή προενταξιακής χρηματοδοτικής βοήθειας στην Τουρκία (EE L 342 της 27.12.2001, σ. 1). Τις αποφάσεις χρηματοδότησης θα ακολουθεί η υπογραφή με την Τουρκία μνημονίου χρηματοδότησης.

Κατά το χρονικό διάστημα 2003-2006, η προενταξιακή χρηματοδοτική βοήθεια θα επικεντρωθεί σε δύο βασικές προτεραιότητες, τη θεσμική ανάπτυξη και τις επενδύσεις. Θεσμική ανάπτυξη είναι η διαδικασία στήριξης των υποψηφίων χωρών για να αναπτύξουν τις δομές, τις στρατηγικές, τους ανθρωπίνους πόρους και τις διαχειριστικές ικανότητες που απαιτούνται για την ενίσχυση της οικονομικής, της κοινωνικής, της κανονιστικής και της διοικητικής τους ικανότητας. Η προενταξιακή βοήθεια θα συμβάλει στη χρηματοδότηση της θεσμικής ανάπτυξης σε όλους τους τομείς. Το 30 % περίπου των διαθέσιμων πόρων θα χορηγηθεί για το σκοπό αυτό, θα χρησιμοποιηθεί και θα αξιοποιηθεί με τα κράτη μέλη μέσω της αδελφοποίησης.

Η δεύτερη προτεραιότητα, οι "επενδύσεις", θα λάβει δύο μορφές:

- επενδύσεις για τη δημιουργία ή την ενίσχυση της απαιτούμενης ρυθμιστικής υποδομής (φορείς εφαρμογής· ικανότητα επιβολής και ελέγχου) για την εξασφάλιση της συμμόρφωσης με το κεκτημένο, καθώς και άμεσες επενδύσεις που συνδέονται με το κεκτημένο,

- επενδύσεις στον τομέα της οικονομικής και κοινωνικής συνοχής, δεδομένης της σημασίας των περιφερειακών ανισοτήτων μεταξύ των τουρκικών περιοχών, καθώς και των διαφορών μεταξύ του εθνικού εισοδήματος της Τουρκίας και του μέσου όρου της ΕΕ. Κατ' αυτό τον τρόπο θα ενισχυθεί η λειτουργία της οικονομίας αγοράς και η ικανότητα αντιμετώπισης των ανταγωνιστικών πιέσεων και των δυνάμεων της αγοράς στο εσωτερικό της Ένωσης.

Το 70 % περίπου των πόρων θα χορηγηθεί για επενδύσεις. H διασυνοριακή συνεργασία, ιδίως στα σημερινά εξωτερικά σύνορα της ΕΕ, καθώς και μεταξύ των γειτονικών υποψήφιων χωρών, είναι σημαντική, δεδομένου ότι συμβάλλει στην οικονομική ανάπτυξη των παραμεθόριων περιοχών αυτών των χωρών. Ως μέρος των επενδύσεων στον τομέα της οικονομικής και κοινωνικής συνοχής, η Τουρκία πρέπει να καταβάλει προσπάθεια να συμμετέχει περισσότερο στις διασυνοριακές δραστηριότητες και να διασφαλίσει τη συνοχή με την προσέγγιση Ιnterreg όσον αφορά τα σύνορα της Τουρκίας με την ΕΕ.

Από το έτος 2000, η μέση ετήσια ενίσχυση της Τουρκίας από την Επιτροπή ανέρχεται σε 177 εκατομμύρια ευρώ. Τα συμπεράσματα του Ευρωπαϊκού Συμβουλίου της Κοπεγχάγης συνιστούν να αυξηθεί σημαντικά αυτό το ποσό από το 2004. Στο έγγραφο στρατηγικής "Για τη διευρυμένη Ένωση" προβλέπεται τουλάχιστον διπλάσιο επίπεδο συνδρομής έως το 2006.

5.1. ΡΟΛΟΣ ΤΩΝ ΔΙΕΘΝΩΝ ΧΡΗΜΑΤΟΔΟΤΙΚΩΝ ΟΡΓΑΝΙΣΜΩΝ

Η Τουρκία αποτελεί μείζονα δικαιούχο συνδρομής της Ευρωπαϊκής Τράπεζας Επενδύσεων (ΕΤΕ). Η χώρα μπορεί να τύχει πέντε διαφορετικών εντολών δανειοδότησης και μέσων: της εντολής δανειοδότησης Εuromed II για τις μεσογειακές χώρες, του μέσου μεσογειακής εταιρικής σχέσης, της εντολής ειδικής δράσης για την Τουρκία, του μέσου για την ανασυγκρότηση και την αποκατάσταση της Τουρκίας μετά τους σεισμούς και του προενταξιακού χρηματοδοτικού μέσου. Η Τουρκία έχει λάβει συνολικά, από το 1992 έως το 1999, χρηματοδότηση στο πλαίσιο δανείων ύψους 445 εκατομμυρίων ευρώ. Το ποσό αυτό αυξήθηκε εντυπωσιακά και κατά την περίοδο 2000-2002 τα δάνεια της ΕΤΕ για έργα στην Τουρκία ανήλθαν συνολικά σε 1500 εκατομμύρια ευρώ.

Η Επιτροπή και οι τουρκικές αρχές προσπάθησαν να υπάρχει υψηλός βαθμός συμπληρωματικότητας μεταξύ του προγράμματος προενταξιακής χρηματοδοτικής βοήθειας και των συνεχιζόμενων προγραμμάτων μεταρρύθμισης που στηρίζουν οι διεθνείς χρηματοδοτικοί οργανισμοί, και ιδίως η Παγκόσμια Τράπεζα, σε τομείς όπως η εκπαίδευση, η κανονιστική μεταρρύθμιση και οι δημόσιες συμβάσεις.

6. ΟΡΟΙ ΧΡΗΜΑΤΟΔΟΤΗΣΗΣ

Η κοινοτική βοήθεια για τη χρηματοδότηση έργων από τα προενταξιακά μέσα προϋποθέτει την τήρηση εκ μέρους της Tουρκίας των δεσμεύσεων που περιέχονται στις συμφωνίες ΕΚ-Τουρκίας, καθώς και στην απόφαση αριθ. 1/95 για την τελωνειακή ένωση και σε άλλες αποφάσεις, την πραγματοποίηση περαιτέρω συγκεκριμένης προόδου για την αποτελεσματική πλήρωση των κριτηρίων της Κοπεγχάγης, και ιδίως προόδου όσον αφορά την τήρηση των ειδικών προτεραιοτήτων που καθορίζονται στην παρούσα αναθεωρημένη εταιρική σχέση για την προσχώρηση. Η μη τήρηση αυτών των γενικών προϋποθέσεων θα μπορούσε να ωθήσει το Συμβούλιο να αποφασίσει την αναστολή της χρηματοδοτικής βοήθειας βάσει του άρθρου 5 του κανονισμού (ΕΚ) αριθ. 2500/2001. Σε μεμονωμένα ετήσια προγράμματα περιλαμβάνονται επίσης ειδικοί όροι.

7. ΠΑΡΑΚΟΛΟΥΘΗΣΗ

Η εφαρμογή της εταιρικής σχέσης για την προσχώρηση παρακολουθείται στο πλαίσιο της συμφωνίας σύνδεσης. Οι υποεπιτροπές της συμφωνίας σύνδεσης παρέχουν τη δυνατότητα επανεξέτασης της εφαρμογής των προτεραιοτήτων της εταιρικής σχέσης για την προσχώρηση, καθώς και της προόδου που σημειώνεται όσον αφορά την προσέγγιση, την εφαρμογή και την επιβολή της νομοθεσίας. Η επιτροπή σύνδεσης συζητεί τις γενικές εξελίξεις, την πρόοδο και τα προβλήματα όσον αφορά την τήρηση των προτεραιοτήτων της εταιρικής σχέσης για την προσχώρηση, καθώς και ειδικότερα θέματα που οι υποεπιτροπές παραπέμπουν στην εν λόγω επιτροπή.

Η παρακολούθηση του προγράμματος προενταξιακής χρηματοδοτικής βοήθειας διεξάγεται από κοινού από την Τουρκία και την Ευρωπαϊκή Επιτροπή, μέσω μεικτής επιτροπής παρακολούθησης. Για να εξασφαλισθεί αποτελεσματική παρακολούθηση, τα έργα που χρηματοδοτούνται στο πλαίσιο κάθε χρηματοδοτικού μνημονίου πρέπει να περιλαμβάνουν επαληθεύσιμους και μετρήσιμους δείκτες επίτευξης αποτελεσμάτων. Η παρακολούθηση με βάση αυτούς τους δείκτες θα βοηθήσει την Επιτροπή, την επιτροπή διαχείρισης Phare και την Τουρκία να αναπροσανατολίσουν στη συνέχεια τα προγράμματα αν κριθεί αναγκαίο και να καταρτίσουν νέα προγράμματα.

Η επιτροπή διαχείρισης του Phare μεριμνά ώστε οι ενέργειες που χρηματοδοτούνται βάσει των προενταξιακών προγραμμάτων να είναι συμβατές μεταξύ τους, καθώς και με την εταιρική σχέση για την προσχώρηση, όπως προβλέπεται στον κανονισμό (ΕΚ) αριθ. 2500/2001.

Η εταιρική σχέση για την προσχώρηση θα εξακολουθήσει να τροποποιείται, όταν κρίνεται αναγκαίο, σύμφωνα με το άρθρο 2 του κανονισμού (ΕΚ) αριθ. 622/98 του Συμβουλίου (ΕΕ L 85 της 20.3.1998, σ. 1).